**Jožef Gerenčer**, rojen leta 1951 v Nedelici, je izjemno zaznamoval glasbeno in kulturno življenje v občini Lendava ter širše. Kot glasbenik, skladatelj, mentor in pedagog je več desetletij bogatil kulturni utrip regije, skoraj 25 let pa že živi in ustvarja v Lendavi. Njegov vpliv na glasbeno dogajanje sega od izobraževanja mladih do ustvarjanja lastnih skladb, vodenja zborov in delovanja v različnih ansamblih.

Svojo glasbeno pot je začel že v ranem otroštvu, ko je osvojil igranje harmonike, kasneje pa zaključil študij na Akademiji za glasbo v Mariboru. Kot učitelj glasbe je vzgajal številne generacije mladih glasbenikov, ki so pod njegovim vodstvom dosegali vidne uspehe.

Poseben pečat je pustil v zborovski glasbi, kjer je kot ustanovitelj in vodja številnih pevskih sestavov, vključno s Spominčicami, bil ustanovitelj KPZ Vita, Male vokalne skupine Lirika, trenutno pa vodi Malo vokalno skupino Lindua & Lindenau. S svojim delom je širil ljubezen do petja in dosegel visoka priznanja tudi na mednarodnih tekmovanjih, bil pa je tudi v vlogi selektorja za ocenjevanje zborov. Več kot tisoč nastopov z otroškimi, mladinskimi in odraslimi zbori je dokaz njegove neprecenljive ljubezni in predanosti glasbi.

Jožef Gerenčer je deloval tudi kot član in mentor narodno-zabavnih ansamblov, tako doma kot v Avstriji, ter pisal skladbe za različne ansamble. Njegove skladbe so bile izvajane na festivalih in so ostale zapisane v spominu mnogih poslušalcev. Njegova skladba Kak ftica lastuvica je zmagala na festivalu narečnih popevk v Mariboru. Poleg tega je ustvarjal glasbo za dramske uprizoritve, med drugim za recital Prešernovih poezij v izvedbi Rajka Stuparja.

Njegov prispevek h kulturnemu življenju v Lendavi je neprecenljiv, saj je s svojimi nastopi, mentorstvom in ustvarjanjem obogatil številne prireditve ter pomembno vplival na oblikovanje kulturnega utripa v občini in širše.